बॉलीवुड अभिनेता जाएद खान ने कहा है कि उनकी आगामी फिल्म ‘ब्ल्यू’ की शूटिंग के दौरान उन्हें सबसे अधिक परेशानी शार्क मछलियों के साथ तैरने के दृश्य में आई थी। जाएद ने बताया कि शार्क मछलियों के आसपास तैरते समय वे अपने साथ प्रशिक्षक को रखा करते थे। निर्देशक एंथनी डिसूजा की फिल्म ‘ब्ल्यू’ की अधिकतर शूटिंग बाहमास और थाइलैंड में हुई है। फिल्म में जाएद के अलावा अभिनेता संजय दत्त, अक्षय कुमार, लारा दत्ता और कैटरीना कैफ मुख्य भूमिकाओं में हैं। बॉलीवुड की यह पहली ऐसी फिल्म होगी जिसकी शूटिंग पानी के अंदर हुई है। जाएद ने कहा कि पानी के अंदर शूटिंग को लेकर जहां वे रोमांचित थे वहीं शार्क मछलियों के आसपास तैरने की शूटिंग के बारे में सोचकर ही वे चिंतित रहते थे। उन्होंने कहा कि शूटिंग के दौरान सहायकों और प्रशिक्षकों ने उनकी काफी सहायता की। फिल्म का निर्माण ‘श्री अष्टविनायक सिने विजन लिमिटेड’ ने किया है। यह फिल्म अगले वर्ष 2मई को प्रदर्शित होगी।